S'obri en Alaquàs el Passatge, nou equipament per a joves
07/04/2003 13:15:00

# S'obri en Alaquàs el Passatge, nou equipament per a joves

*   07/04/2003 13:15:00
*   [Imprimir](#)
*   Compartir
*    https://www.alaquas.org/documento.asp?id\_do=8528

[Compartir](https://www.addtoany.com/share#url=https%3A%2F%2Fwww.alaquas.org%2Fnoticia%2F8528%2F0&title=Ajuntament%20d%27Alaqu%C3%A0s.%20Premsa.S%27obri%20en%20Alaqu%C3%A0s%20el%20Passatge%2C%20nou%20equipament%20per%20a%20joves)[Facebook](/#facebook)[Twitter](/#twitter)[Email](/#email)[WordPress](/#wordpress)[WhatsApp](/#whatsapp)[Telegram](/#telegram)[blogger\_post](/#blogger_post)  
  

var a2a\_config = a2a\_config || {};a2a\_config.linkurl = "https://www.alaquas.org/noticia/8528/0";a2a\_config.onclick = 1;a2a\_config.locale = "es"; [![img](https://www.alaquas.org/ficheros/documentos/2003/2/8528/8528_Form_4.jpg)](https://www.alaquas.org/ficheros/documentos/2003/2/8528/8528_Form_10.jpg "<a href='https://www.alaquas.org/ficheros/documentos/2003/2/8528/8528_Form_10.jpg' target=_blank><i class='fa fa-external-link' aria-hidden='true'></i>.S'obri en Alaquàs el Passatge, nou equipament per a joves</a>")

Aquest nou centre de recursos respondrà a les inquietuds creatives, musicals, tecnològiques, associatives, lúdiques i d'informació de les i els joves d'Alaquàs

El divendres 4 d'abril es va obrir a Alaquàs un nou equipament per a les i els joves d'Alaquàs, el Passatge, una instal·lació de més de 1000 metres quadrats que inclou un nou Centre d'Informació Juvenil, set locals d'assaig, una cabina d'enregistrament, una sala polivalent, a més d'un local per  a la Casa de Joventut, una aula multimèdia i bar-cafeteria. A l'acte d'obertura van estar presents l'Alcalde d'Alaquàs, Jorge Alarte, la regidora de Joventut, Isabel Mondéjar, altres membres de la corporació municipal i un gran nombre de veïnes i veïns de la ciutat.

L'Alcalde d'Alaquàs va destacar en la seua intervenció que el Passatge ha estat un dels projectes més importants d'aquesta legislatura i que respon a 3 compromisos per part de l'equip de govern. El primer, la creació de més centres de recursos per a les més de 7000 persones menors de 30 anys que hui en dia hi ha a la ciutat. El segon, la seua aposta decidida per crear més espais públics en el barri de la Santa Creu, com a garantia d'equilibri social en tota la ciutat, i el tercer, el compromís d'oferir noves oportunitats i més recursos i serveis per a la ciutadania, per a la cultura i per a la llibertat.

En aquest acte va tindre lloc també l'obertura al públic de l'exposició "Mai més: 200 braços de solidaritat" que, ubicada a una de les sales polivalents del nou centre, reflecteix l'experiència de les i els joves de la comarca que han participat en activitats de voluntariat mediambiental a Galícia amb motiu de la catàstrofe del Prestige. En aquest sentit, l'Alcalde d'Alaquàs va voler remarcar que aquesta mostra vol servir com a homenatge "a una de les més importants mobilitzacions ciutadanes de solidaritat que han tingut lloc en els últims temps a Espanya i com a homenatge a tota eixa gent que es mobilitza contra el desastre ecològic, la mort i la violència".

El Passatge és un espai públic municipal amb capacitat per a respondre a les inquietuds creatives, musicals, tecnològiques, associatives, lúdiques i d'informació de les i els joves d'Alaquàs. Compartimentat en sis grans estances principals, el Passatge alberga el segon Centre d'Informació Juvenil d'Alaquàs, que s'afegeix al ja existent en el Centre Cultural l'Olivar. D'aquesta manera, el servei d'atenció i assessorament a joves queda descentralitzat, alhora que la ubicació de les noves instal·lacions permet cobrir les necessitats d'un important nombre d'associacions i col·lectius existents en la zona nord d'Alaquàs.

Aquest servei es complementa amb l'habilitació d'una sala d'usos polivalents, totalment insonoritzada, dotada amb camerins i preparada acústicament per a la celebració de concerts, projeccions de cine, representacions teatrals, conferències i exposicions.  
Una de les innovacions més significatives que inclou El Passatge són els locals destinats als grups de rock. Un total de set sales -una central i sis de menor grandària- perfectament equipades esdevindran els locals on podran assajar els conjunts locals. Les instal·lacions tenen un estudi de gravació on els grups podran realitzar les seues maquetes.

El Passatge també té un gran centre de recursos tecnològics, anomenat Punt d'Accés, dotat de 33 ordinadors. A més dels usos habituals, aquesta sala es converteix en un espai de formació en noves tecnologies, amb cursos adreçats a col·lectius i entitats de la ciutat.

Aquest nou equipament per a joves també alberga la seu de la Casa de Joventut Sauqala. Els joves d'aquest col·lectiu, integrat per diversos grups estables, disposen ara d'un espai on reunir-se i desenvolupar les seues activitats. Aquest local està distribuït en una sala de solidaritat, un laboratori de fotografia, una sala per a la pràctica de diferents tallers i un espai comú.

El Passatge incorpora així mateix una sèrie de prestacions complementàries d'atenció als seus usuaris i usuàries, com per exemple una cafeteria amb obertura tant a l'interior del centre com a l'exterior o una zona d'estacionament per a bicicletes, entre d'altres.